b"\n_START_ARTICLE_\nCr\xc3\xa9dit Agricole (py\xc3\xb6r\xc3\xa4ilytalli)\n_START_SECTION_\nHistoria\n_START_PARAGRAPH_\nCr\xc3\xa9dit Agricole jatkoi Roger Legeayn 1980-luvun lopulla ja 1990-luvun alussa toimineen GAN-tallin perint\xc3\xb6\xc3\xa4. Tuohon aikaan tallissa ajanut Greg LeMond voitti vuoden 1990 Ranskan ymp\xc3\xa4riajon kolmannen kerran._NEWLINE_LeMondin j\xc3\xa4tetty\xc3\xa4 tallin Cr\xc3\xa9dit Agricole hankki h\xc3\xa4nen tilalleen britannialaisen ratapy\xc3\xb6r\xc3\xa4ilij\xc3\xa4n\xc3\xa4 tunnetun Chris Boardmanin, joka voittikin Ranskan ymp\xc3\xa4riajon prologit vuosina 1996 ja 1998. Australialainen Stuart O'Grady liittyi talliin 1990-luvun puoliv\xc3\xa4liss\xc3\xa4. O'Grady voitti useita etappeja Ranskan ymp\xc3\xa4riajossa ja oli l\xc3\xa4hell\xc3\xa4 voittaa pistekilpailun vuonna 2000. O'Grady piti vuoden 2000 Ranskan ymp\xc3\xa4riajossa hallussaan my\xc3\xb6s kokonaiskilpailun johtajan keltaista paitaa. Saksalainen Jens Voigt ajoi tallissa vuoteen 2003. Voigt voitti yhden etapin vuoden 2000 Ranskan ymp\xc3\xa4riajossa ja ajoi yhden p\xc3\xa4iv\xc3\xa4n johtajan keltaisessa paidassa._NEWLINE_Kausina 2000 ja 2001 yhdysvaltalaiset Bobby Julich ja Jonathan Vaughters ajoivat tallissa. T\xc3\xa4m\xc3\xa4n my\xc3\xb6t\xc3\xa4 tallissa oli eniten englantia puhuvia ajajia. Talli voitti vuoden 2001 Ranskan ymp\xc3\xa4riajon joukkueaika-ajon. Sek\xc3\xa4 Julich, ett\xc3\xa4 Vauhgters j\xc3\xa4ttiv\xc3\xa4t tallin kauden 2001 lopussa._NEWLINE_Thor Hushovd nousi tallin tunnetuimmaksi kiriajajaksi kaudella 2003. Kauden lopussa Stuart O'Grady siirtyi Cofidis-talliin ja Jens Voigt CSC-talliin._NEWLINE_Kausi 2005 oli tallille kohtuullisen menestyksek\xc3\xa4s. Pietro Caucchioli sijoittui 10 parhaan ajajan joukkoon Italian ymp\xc3\xa4riajossa ja Christophe Le M\xc3\xa9vel voitti 16. etapin. Ranskan ymp\xc3\xa4riajossa Christophe Moreau oli parhaiten sijoittunut ranskalainen (11.) ja Thor Hushovd voitti pistekilpailun._NEWLINE_Kaudella 2006 Cr\xc3\xa9dit Agricole voitti Puolassa ajettavan etappikilpailun Tour de Polognen joukkuekilpailun. Thor Hushovd voitti kaksi etappia Ranskan ymp\xc3\xa4riajossa. Lis\xc3\xa4ksi h\xc3\xa4n voitti Gent-Wevelgem -klassikkokilpailun sek\xc3\xa4 yhden etapin Espanjan ymp\xc3\xa4riajossa._NEWLINE_Tallin sponsori Cr\xc3\xa9dit Agricole -pankkiyhtym\xc3\xa4 ilmoitti kes\xc3\xa4kuussa 2007, ett\xc3\xa4 se lopettaa tallin tukemisen kauden 2008 j\xc3\xa4lkeen. Pitk\xc3\xa4st\xc3\xa4 varoitusajasta huolimatta tallin johtaja Legeay ei onnistunut l\xc3\xb6yt\xc3\xa4m\xc3\xa4\xc3\xa4n tallille uutta sponsoria elokuuhun 2008 menness\xc3\xa4, jonka h\xc3\xa4n oli asettanut takarajaksi. Yhden pitk\xc3\xa4ik\xc3\xa4isimm\xc3\xa4n ammattilaistallin tie tuli p\xc3\xa4\xc3\xa4t\xc3\xb6kseens\xc3\xa4 12. lokakuuta 2008 ajetussa ProTour-tason Pariisi-Tours -kilpailussa, joka j\xc3\xa4i tallin viimeiseksi kilpailuksi."